text: Slagter til hærværksmand: Vi stopper dig op i din egen tarm
  19 september 2016 kl. 12.31
  Et facebookopslag fra en slagterforretning i Fredericia er gået viralt efter slagteren har truet gerningsmænd, der har malet graffiti på butiksvinduet.
  Efter en slagterforretning i Fredericia fik malet graffiti i på butiksvinduet, blev det for meget for indehaveren. Han skrev i et opslag på Facebook at han ville finde gerningsmanden og stoppe vedkommende op i sin egen tarm. Nu er opslaget gået viralt og 18.000 har reageret på den vrede slagters opråb efter hærværket.
  - Det har vi slet ikke regnet med. Vi har måske regnet 1.000, men nu har vi snart rundet 19.000, siger indehaver Tommy Gregersen til TV SYD.
   Indehaver Tommy Gregersen: "Det er ikke til at vide om det er drengestreger og veganere"
  Opslaget kommer efter at slagterforretningen flere gange har været udsat for hærværk.
  - Det er jo ikke første gang at det er sket. De sidste ti år har vi haft meget hærværk. Der er blevet skrevet alt muligt på vinduerne og vinduer og diske er blevet smadret. Det er ikke til at vide om det er drengestreger og veganere, siger Tommy Gregersen.
  Efter opslaget er slagteren indtil nu blevet anmeldt til politiet to gange. Den ene for ulovlig overvågning og den anden for trusler.
  Politiet har været forbi, men de gør ikke noget ved anmeldelserne, siger Tommy Gregersen.
  
  